Namangan viloyatining Namangan shahri tarkibida Davlatobod tumanini tashkil etish bilan bog‘liq tashkiliy masalalarni hal etish chora-tadbirlari to‘g‘risida

Namangan viloyatining Namangan shahri tarkibida Davlatobod tumanini (keyingi o‘rinlarda — Davlatobod tumani) tashkil etish bilan bog‘liq tashkiliy masalalarni hal etish maqsadida Vazirlar Mahkamasi qaror qiladi:
 1. O‘zbekiston Respublikasi Oliy Majlisi Qonunchilik palatasining 2020-yil 8-sentabrdagi 442-IV-son va Senatining 2020-yil 11-sentabrdagi SQ-136–IV-son “Namangan viloyatining Namangan shahri tarkibida Davlatobod tumanini tashkil etish to‘g‘risida”gi qarorlari qabul qilinganligi ma’lumot uchun qabul qilinsin.
 2. Namangan viloyatining Namangan shahri tarkibida Davlatobod tumani hokimligi tashkil etilsin.
 3. Quyidagilar:
 Davlatobod tumani hokimligi boshqaruv apparatining namunaviy tuzilmasi 1-ilovaga muvofiq;
 Davlatobod tumanidagi davlat organlari va tashkilotlarining bo‘linmalari va boshqaruv xodimlarining soni 2-ilovaga muvofiq tasdiqlansin.
 4. Belgilansinki, mazkur qarorga 2-ilovaga muvofiq Davlatobod tumanida tashkil etilayotgan davlat organlari va tashkilotlarining boshqaruv xodimlari vazirlik va idoralarning umumiy shtat birliklari doirasida kiritiladi.
 5. O‘zbekiston Respublikasi Bosh vazirining birinchi o‘rinbosari A.J. Ramatov:
 a) bir oy muddatda:
 Davlatobod tumanini tashkil etish bilan bog‘liq zarur kompleks tashkiliy-texnik tadbirlar rejasini ishlab chiqsin va ularning belgilangan muddatlarda amalga oshirilishini ta’minlasin;
 O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Namangan viloyati hokimligi bilan birgalikda Davlatobod tumani hokimligi hamda tegishli davlat organlari va tashkilotlari bo‘linmalarini saqlash xarajatlarini o‘z ichiga olgan holda Namangan shahar budjetining va tumanni ijtimoiy-iqtisodiy rivojlantirishning prognoz parametrlarini belgilasin;
 Namangan viloyati hokimligi, O‘zbekiston Respublikasi Davlat aktivlarini boshqarish agentligi va Moliya vazirligi bilan birgalikda Davlatobod tumani hokimligi hamda tegishli davlat organlari va tashkilotlari bo‘linmalarini zarur bino-inshoot hamda moddiy-texnika vositalari bilan ta’minlasin;
 b) Namangan viloyati hokimligi Davlatobod tumanini tashkil etish davrida iqtisodiyot tarmoqlarining aniq, barqaror va bir maromda ishlashini, shuningdek, yuzaga keladigan ijtimoiy masalalar o‘z vaqtida hal etilishini ta’minlasin;
 v) Namangan viloyati hokimligi O‘zbekiston Respublikasi Bandlik va mehnat munosabatlari vazirligi bilan birgalikda Davlatobod tumani tashkil etilishi munosabati bilan yangi tashkil etilayotgan davlat organlari va tashkilotlari hududiy bo‘linmalarini yetarli tajribaga ega bo‘lgan malakali kadrlar bilan to‘ldirish choralarini ko‘rsin.
 6. O‘zbekiston Respublikasi Davlat statistika qo‘mitasi statistika ko‘rsatkichlarini shakllantirish va yuritishda Davlatobod tumanining ma’muriy hududlarini inobatga olsin.
 7. O‘zbekiston Respublikasi Davlat soliq qo‘mitasi huzuridagi Kadastr agentligi bir oy muddatda Davlatobod tumani tashkil etilishi natijasida uning ma’muriy-hududiy chegaralari o‘zgarishi munosabati bilan yer hisobotlariga belgilangan tartibda tegishli o‘zgartirishlar kiritsin.
 8. O‘zbekiston Respublikasi Adliya vazirligi huzuridagi Davlat xizmatlari agentligi Davlatobod tumaniga o‘tkazilgan ma’muriy hududda faoliyat yuritayotgan tadbirkorlik subyektlarining yuridik (pochta) manzilini ulardan ariza yoki ma’lumot talab etmagan holda, ikki oy muddatda to‘g‘ridan to‘g‘ri elektron tizim orqali bepul o‘zgartirsin.
 9. O‘zbekiston Respublikasi Oliy sudi, Bosh prokuraturasi, Ichki ishlar vazirligi, Favqulodda vaziyatlar vazirligi va boshqa huquqni muhofaza qiluvchi organlarga ikki oy muddatda Davlatobod tumanida sud va huquqni muhofaza qiluvchi organlarining tuzilmalarini tashkil etish masalasini ko‘rib chiqish tavsiya etilsin.
 10. O‘zbekiston Respublikasi Markaziy bankiga tijorat banklari bilan birgalikda Davlatobod tumanini ijtimoiy-iqtisodiy rivojlantirish maqsadida mazkur tumanda tijorat banklarining filiallarini tashkil etish tavsiya etilsin.
 11. Quyidagilar:
 a) O‘zbekiston Respublikasi Adliya vazirligi:
 Moliya vazirligi bilan birgalikda Davlatobod tumanida qo‘shimcha shtat birliklarini ajratgan holda, adliya bo‘limi va fuqarolik holati dalolatnomalarini yozish organlarini tashkil etish bo‘yicha tegishli tadbirlar amalga oshirilishini;
 Davlatobod tumanida davlat xizmatlari markazi tashkil etilishini;
 b) Namangan viloyati hokimligi O‘zbekiston Respublikasi Adliya vazirligi huzuridagi Davlat xizmatlari agentligi bilan birgalikda Davlatobod tumanida davlat xizmatlari markazi binosining davlat-xususiy sheriklik shartlari asosida yoki mahalliy budjet mablag‘lari hisobidan qurilishini ta’minlasin.
 12. O‘zbekiston Respublikasi Qurilish vazirligi, Iqtisodiy taraqqiyot va kambag‘allikni qisqartirish vazirligi Namangan viloyati hokimligi bilan birgalikda 2020-yil 25-dekabrga qadar Namangan viloyatining Namangan shahri tarkibida yangi tashkil etilayotgan Davlatobod tumanining ma’muriy-hududiy chegarasini hisobga olgan holda, Namangan shahrining 2040-yilgacha bo‘lgan bosh rejasi ishlab chiqilishini ta’minlasin.
 13. O‘zbekiston Respublikasi Moliya vazirligi qonun hujjatlariga tegishli o‘zgartirish va qo‘shimchalar kiritilgunga qadar mazkur qarorga 1-ilovaga muvofiq tashkil etilayotgan Davlatobod tumani hokimligi hamda 2-ilovaga muvofiq davlat boshqaruvi organlari va xo‘jalik birlashmalarining tuman bo‘linmalarini saqlash xarajatlarini moliyalashtirish choralarini ko‘rsin.
 14. Namangan viloyati hokimligi, O‘zbekiston Respublikasi Moliya vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarini ikki oy muddatda ushbu qarorga muvofiqlashtirsin.
 15. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va Namangan viloyati hokimi vazifasini vaqtincha bajaruvchi Sh.Sh. Abdurazzokov zimmasiga yuklansin.